## La Generalitat aposta per la innovació com a clau “per a impulsar la competitivitat empresarial, millorar la qualitat de vida i promoure una economia més verda”

*** El director general d’Indústria destaca el compromís de la Conselleria amb un model d’innovació oberta i col·laborativa per a convertir el coneixement en solucions reals
* València acull el I Congrés Tecnològic by SENTIATECH, un fòrum internacional sobre com la tecnologia millora la vida quotidiana i la fa més saludable i intel·ligent**

El director general d’Indústria, Julio Delgado, ha ressaltat la importància de la innovació “com a ferramenta clau per a millorar la qualitat de vida de les persones, reforçar la competitivitat de les empreses i promoure una economia més verda, més humana i resilient”.

Així, ha subratllat que en esta línia és en la qual treballa la Conselleria d’Innovació, Indústria, Comerç i Turisme que dirigix Marián Cano, “amb el nostre suport a projectes d’investigació aplicada, transferència tecnològica i digitalització que ja estan transformant sectors com l’energia, la mobilitat, l’agroalimentació o l’economia circular”.

Delgado s’ha manifestat així en la inauguració del I Congrés Tecnològic by SENTIATECH, que té lloc a València durant dos dies i en el qual se citen un total de 108 científics i empreses de primer nivell de 12 nacionalitats, experts en el camp de les tecnologies avançades dedicades a la detecció, l’anàlisi i el control de riscos emergents i aquells que afecten directament la salut humana i el medi ambient.

“És un plaer —ha afirmat— donar la benvinguda a esta trobada, la primera d’Espanya i d’Europa, que se celebra ací a València, una ciutat que s’ha consolidat com un dels principals pols europeus d’innovació, sostenibilitat i talent”.

Per al director general, és molt significatiu que este primer congrés se celebre en la Comunitat Valenciana i a València, “un territori que ha sabut combinar tradició industrial, excel·lència científica i visió internacional”.

D’esta manera, ha valorat la dimensió d’esta trobada que reunix projectes, institucions i científics de tot Europa que compartixen una visió comuna: l’aposta per la innovació responsable, la investigació interdisciplinària i la col·laboració publicoprivada per a afrontar els desafiaments ambientals i de salut.

Durant la seua intervenció, ha assenyalat que actualment vivim en una era d’oportunitats extraordinàries “a on la ciència, la intel·ligència artificial, la nanotecnologia o la biotecnologia ens permeten anticipar problemes abans que es convertisquen en crisis”. En este sentit, ha valorat l’esperit del Congrés SENTIATECH, que busca posar la tecnologia al servici de la prevenció, la salut i el planeta.

Així mateix, ha posat l’accent, principalment, en l’esforç de la Conselleria, mitjançant Ivace+i, per a impulsar un model d’innovació oberta i col·laborativa, “a on universitats, centres tecnològics, empreses i administracions treballen de manera conjunta per a convertir el coneixement en solucions reals”.

**I Congrés Tecnològic by SENTIATECH**

Durant els dies 21 i 22 d’octubre, el complex d’Innovació Las Naves i La Harinera de València acull el I Congrés Tecnològic by SENTIATECH, que compta amb un programa multidisciplinari organitzat entorn de tres grans temes: avaluació i control de riscos emergents; tecnologies de detecció en la cadena agroalimentària i *safe and sustainable by design*, SSbD.

En el congrés, que es desenrotlla amb un enfocament multidisciplinari, es presenten més de 120 treballs científics que reflectixen els últims avanços en investigació i desenrotllament en àrees crítiques com el control, la detecció i la remediació de substàncies preocupants, la identificació de riscos biològics en la cadena agroalimentària i la reducció de l’impacte de substàncies químiques tant en el medi com en els éssers humans a través de l’SSbD.

La plataforma tecnològica espanyola SENTIATECH, que compta amb el suport del Ministeri de Ciència, Innovació i Universitats, té com a objectiu promoure el desenrotllament de solucions tecnològiques innovadores que afronten de manera anticipada i sostenible els reptes associats als contaminants emergents, els materials avançats i els compostos de creixent preocupació.

Fecha: 21/10/2025